L 258/10
BG
Официален вестник на Европейския съюз
5.10.2022 г.
42.
отбелязва, че понастоящем нито една от сградите на Парламента в Страсбург не разполага с фотоволтаични панели, тъй като е поставен акцент върху по-ефективни средства за икономия на енергия, тоест чрез инсталиране на нови високоефективни термопомпи; отбелязва, че проучванията за осъществимост, въз основа на които беше взето решение да не се монтират слънчеви панели на покривите в Страсбург, бяха проведени през 2011 г., и отново посочва, че цените на слънчевите панели намаляха с над 80 % от 2010 г. насам; приканва Бюрото да направи оценка на инсталирането на фотоволтаични панели до 2023 г., като вземе предвид техническата осъществимост и рентабилността;
43.
приветства инсталирането на термопомпи и съоръжения за комбинирано производство на енергия в сградите в Страсбург и Брюксел за добив на електроенергия и топлина от възобновяеми източници; приветства освен това факта, че новата сграда „Аденауер“ в Люксембург е построена съобразно най-модерните налични екологични техники, включително за геотермална и слънчева енергия и пълно използване на дневната светлина; призовава Парламента да увеличи още повече дела на енергията от възобновяеми източници в своя енергиен микс, и по-специално в добива на енергия, и да премахне използването на изкопаеми горива възможно най-скоро; призовава Парламента да публикува енергийните сертификати на всички сгради на Парламента;
44.
припомня, че ефективните решения за осветление са основен фактор за устойчивостта на сградите; приветства факта, че се прави оценка на замяната на съществуващото осветление с нискоенергийни LED светлини, когато това е възможно и осъществимо в сградите на Парламента; изразява съжаление, че не всички кабинети на трите места на работа на Парламента са оборудвани с детектори за движение и че изглежда, че детекторите за движение в редица кабинети в сградата „Спинели“ не работят; призовава Парламента да осигури инсталирането на напълно функциониращи детектори за движение, където това е осъществимо, за да се намали консумацията на енергия;
45.
приветства факта, че разширението на детската градина „Вайенберг“, завършено през септември 2020 г., е първата пасивна сграда на Парламента; приканва Бюрото да започне технически проучвания през 2022 г. за определяне на допълнителни възможности за по-нататъшно намаляване на потреблението на енергия и увеличаване на производството на енергия от възобновяеми източници и да ги приложи възможно най-скоро;
46.
припомня, че близо две трети от въглеродния отпечатък на Парламента се дължи на превоза на хора; призовава за разглеждане на възможността за разширено прилагане на доброволната работа от разстояние за повече дни и длъжности, когато това е целесъобразно и при условие че не се нарушава работата на Парламента; припомня, като има предвид значението на физическото присъствие, че Парламентът въведе работни групи, които да разгледат въпроса за работата на Парламента в бъдеще; призовава Парламента да вземе предвид заключенията на фокус групите; призовава при командировките да се дава приоритет на нисковъглеродните видове транспорт, когато това е целесъобразно;
47.
приветства постепенното преминаване към превозни средства с нулеви емисии в автомобилния парк на Парламента; призовава за изцяло електрически служебен автомобилен парк най-късно до 2024 г.;
48.
призовава за подходящо увеличаване на броя на зарядните устройства за електрически превозни средства в съответствие с настоящото търсене и търсенето в близко бъдеще; призовава за допълнителни места за паркиране на велосипеди; призовава за създаването на подходящи места за паркиране на товарни велосипеди, за да се гарантира, че местата за паркиране на обикновени велосипеди са достъпни за ползващите ги;
49.
отбелязва, че разхищението на храна в Парламента възлиза на 0,055 — 0,068 кг на сервирана порция между 2018 и 2020 г.; приветства усилията на Парламента за намаляване на разхищението на храни чрез събиране и доставяне на останала храна на организации „на първа линия“, които я предоставят на нуждаещи се лица; призовава Парламента да продължи да проучва начини за още по-голямо намаляване на разхищението на храни;
50.
приветства въвеждането на по-широк и по-устойчив избор на храна, включително въвеждането на по-голямо разнообразие от вегетариански и вегански продукти, в столовите на Парламента; предлага да се увеличи разнообразието от вегетариански и вегански ястия в столовите на Парламента; изисква освен това всеки ден да се предлага поне едно прясно ястие без съдържание на глутен и информацията относно алергиите и режима на хранене да се показва видимо на разположените до щандовете табла относно храните;